**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ**

 **07 ДУГААР САРЫН 01-НИЙ ӨДӨР /БААСАН ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | Хуралдааны товч тэмдэглэл:  | 1-2 |
| 2 | Хуралдааны дэлгэрэнгүй тэмдэглэл | 3-14 |
|  | Нэг.Монгол Улсын 2021 оны нэгдсэн төсвийн гүйцэтгэл, Засгийн газрын санхүүгийн нэгтгэсэн тайлан, "Монгол Улсын 2021 оны төсвийн гүйцэтгэл батлах тухай" Монгол Улсын Их Хурлын тогтоолын төсөл /Засгийн газар 2022.06.20-ны өдөр өргөн мэдүүлсэн, хоёр дахь хэлэлцүүлэг, санал, дүгнэлтээ Төсвийн зарлагын хяналтын дэд хороонд хүргүүлнэ/ | 3-14 |

***Монгол Улсын Их Хурлын 2022 оны хаврын ээлжит чуулганы***

***Байгаль орчин, хүнс, хөдөө аж ахуйн байнгын хорооны***

***07 дугаар сарын 01-ний өдөр /Баасан гараг/-ийн***

***хуралдааны товч тэмдэглэл***

Байгаль орчин, хүнс, хөдөө аж ахуйн байнгын хорооны дарга Х.Болорчулуун ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 17 цаг 08 минутад Төрийн ордны “Жанжин Д.Сүхбаатар” танхимд эхлэв.*

*Томилолттой: Ц.Анандбазар, Н.Ганибал, Б.Саранчимэг, Ц.Цэрэнпунцаг;*

*Эмнэлгийн чөлөөтэй: Д.Өнөрболор.*

***Нэг.Монгол Улсын 2021 оны нэгдсэн төсвийн гүйцэтгэл, Засгийн газрын санхүүгийн нэгтгэсэн тайлан, “Монгол Улсын 2021 оны төсвийн гүйцэтгэл батлах тухай" Монгол Улсын Их Хурлын тогтоолын төсөл*** */Засгийн газар 2022.06.20-ны өдөр өргөн мэдүүлсэн,* ***хоёр дахь хэлэлцүүлэг****, санал, дүгнэлтээ Төсвийн зарлагын хяналтын дэд хороонд хүргүүлнэ/*

Хэлэлцэж буй асуудалтай холбогдуулан Байгаль орчин, аялал жуулчлалын сайд Б.Бат-Эрдэнэ, Хүнс, хөдөө аж ахуй, хөнгөн үйлдвэрийн дэд сайд Г.Батсуурь, Байгаль орчин, аялал жуулчлалын яамны Төрийн нарийн бичгийн дарга Э.Баттулга, Сангийн яамны Төрийн нарийн бичгийн дарга Ж.Ганбат, мөн яамны Төсвийн бодлого, төлөвлөлтийн газрын дарга М.Санжаадорж, Төрийн захиргааны удирдлагын газрын дарга Ч.Тавинжил, Татварын бодлогын газрын дарга Б.Тэлмүүн, Санхүү, төсвийн судалгааны газрын дарга Г.Золбоо, Хөгжлийн санхүүжилт, хөрөнгө оруулалтын газрын дарга Ч.Чимидсүрэн, Төрийн сангийн газрын Санхүүжилт, тайлан бүртгэлийн хэлтсийн дарга Н.Мөнхсүх, Төсвийн хөрөнгө оруулалтын хэлтсийн дарга Ж.Дэлгэржаргал, Хөгжлийн санхүүжилтийн хэлтсийн дарга Б.Ганзориг, Өрийн удирдлагын хэлтсийн дарга Б.Одонтуяа, Санхүүгийн хөрөнгийн удирдлагын хэлтсийн дарга С.Тулга, Төсвийн нэгтгэлийн хэлтсийн ахлах мэргэжилтэн Э.Батмөнх, Төсвийн орлогын хэлтсийн мэргэжилтэн Г.Гантулга, Төсвийн зарлагын хэлтсийн мэргэжилтэн П.Бат-Эрдэнэ, Санхүүжилт, тайлан бүртгэлийн хэлтсийн мэргэжилтэн Л.Эрдэнэбадрах, Байгаль орчин, аялал жуулчлалын яамны Санхүү, хөрөнгө оруулалт, үйлдвэрлэлийн хэлтсийн дарга М.Баярмаа, мөн хэлтсийн ахлах мэргэжилтэн Д.Дэчин, Төсвийн ерөнхий мэргэжилтэн Н.Оюунчимэг, Орчны бохирдлыг бууруулах үндэсний хорооны Ажлын албаны дарга Б.Алтанзул, Хүнс, хөдөө аж ахуй, хөнгөн үйлдвэрийн яамны Санхүү, хөрөнгө оруулалтын газрын дарга Б.Отгонцэцэг, Хяналт-шинжилгээ, үнэлгээ, дотоод аудитын газрын дарга Б.Алтансүх, Жижиг, дунд үйлдвэрийн газрын Зээл, төслийн хэлтсийн дарга Н.Энхтөр, Мал эмнэлгийн ерөнхий газрын дарга Б.Батчулуун,

Хөдөө аж ахуйг дэмжих сангийн захирал О.Сумъяасүрэн, Үндэсний аудитын газрын Аудитын хоёрдугаар газрын захирал, тэргүүлэх аудитор Ц.Наранчимэг, мөн газрын аудитын менежер Д.Энхдалай, ахлах аудитор П.Чанцалдулам, А.Даваадорж, Аудитын гуравдугаар газрын ахлах аудитор Б.Батдэлгэр нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Байгаль орчин, хүнс, хөдөө аж ахуйн байнгын хороо хариуцсан ахлах зөвлөх Н.Наранцогт, референт С.Дунжидмаа нар байлцав.

Монгол Улсын 2021 оны нэгдсэн төсвийн гүйцэтгэл, Засгийн газрын санхүүгийн нэгтгэсэн тайлангийн талаарх аудитын дүгнэлтийг Үндэсний аудитын газрын Аудитын хоёрдугаар газрын захирал, тэргүүлэх аудитор Ц.Наранчимэг танилцуулав.

Аудитын дүгнэлттэй холбогдуулан Улсын Их Хурлын гишүүн Г.Ганболд, Ж.Батсуурь, Х.Болорчулуун нарын тавьсан асуултад Үндэсний аудитын газрын Аудитын хоёрдугаар газрын захирал, тэргүүлэх аудитор Ц.Наранчимэг, Сангийн яамны Төрийн нарийн бичгийн дарга Ж.Ганбат, Хүнс, хөдөө аж ахуй, хөнгөн үйлдвэрийн яамны Санхүү, хөрөнгө оруулалтын газрын дарга Б.Отгонцэцэг нар хариулж, тайлбар хийв.

Төсвийн гүйцэтгэлтэй холбогдуулан Улсын Их Хурлын гишүүн Г.Тэмүүлэн, Г.Ганболд, Ж.Батжаргал нар үг хэлэв.

Байнгын хорооноос гарах санал, дүгнэлтийг Улсын Их Хурлын гишүүн Ж.Батжаргал Төсвийн зарлагын хяналтын дэд хорооны хуралдаанд танилцуулахаар тогтов.

Байнгын хорооны хуралдаанаар 1 асуудал хэлэлцэв.

*Хуралдаан 46 минут үргэлжилж, 19 гишүүнээс 14 гишүүн хүрэлцэн ирж, 73.7 хувийн ирцтэйгээр 17 цаг 54 минутад өндөрлөв.*

**Тэмдэглэлтэй танилцсан:**

БАЙГАЛЬ ОРЧИН, ХҮНС, ХӨДӨӨ АЖ

АХУЙН БАЙНГЫН ХОРООНЫ ДАРГА Х.БОЛОРЧУЛУУН

 **Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

 ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ**

**07 ДУГААР САРЫН 01-НИЙ ӨДӨР /БААСАН ГАРАГ/-ИЙН**

 **ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Х.Болорчулуун:** Эрхэм гишүүдийн энэ өдрийн амгаланг айлтгая. Байнгын хорооны гишүүдийн ирц 52.6 хувьтай бүрдсэн тул Байгаль орчин, хөдөө аж ахуйн байнгын хорооны 2022 оны 7 сарын 01-ний өдрийн хуралдаан нээснийг мэдэгдье. Байнгын хорооны хуралдааны хэлэлцэх асуудлыг хэлэлцье.

Хэлэлцэх асуудал:

“Монгол Улсын 2021 оны нэгдсэн төсвийн гүйцэтгэл, Засгийн газрын 2021 оны санхүүгийн нэгтгэсэн тайлан, Монгол Улсын 2021 оны төсвийн гүйцэтгэл батлах тухай” Монгол Улсын Их Хурлын тогтоолын төсөл, Засгийн газар 2022 оны 6 сарын 20-ны өдөр өргөн мэдүүлсэн, хоёр дахь хэлэлцүүлэг, санал, дүгнэлтээ Төсвийн зарлагын хяналтын дэд хороонд хүргүүлэх болно.

Хэлэлцэх асуудлын талаар саналтай гишүүн байна уу? Хэлэлцэх асуудлын талаар саналтай гишүүн байхгүй тул хэлэлцэх асуудалдаа оръё.

**Нэг.Монгол Улсын 2021 оны нэгдсэн төсвийн гүйцэтгэл, Засгийн газрын 2021 оны санхүүгийн нэгтгэсэн тайлан, “Монгол Улсын 2021 оны төсвийн гүйцэтгэл батлах тухай” Монгол Улсын Их Хурлын тогтоолын төслийг хэлэлцье**.

Хэлэлцэж байгаа асуудалтай холбогдуулан хуралдаанд оролцож байгаа ажлын хэсгийг танилцуулъя. Сангийн яам Б.Жавхлан, Сангийн дэд дэд сайд С.Мөнгөнчимэг байна уу? Жавхлан сайд чөлөө аваад юманд орсон байгаа. Мөнгөнчимэг сайд байх хэрэгтэй. Давхардаад байна уу, Байнгын хороод? Ж.Ганбат Сангийн яамны Төрийн нарийн бичгийн дарга, М.Санжаадорж Сангийн яамны Төсвийн бодлого төлөвлөлтийн газрын дарга болон холбогдох бусад хүмүүс, газар албадын дарга нар, Үндэсний аудит газраас Д.Занданбат Монгол Улсын Ерөнхий аудитор болон холбогдох бусад хүмүүс орж байна. Байгаль орчин, аялал жуулчлалын яамнаас Б.Бат-Эрдэнэ Байгаль орчин, аялал жуулчлалын сайд байна, Э.Баттулга Байгаль орчин, аялал жуулчлалын яамны Төрийн нарийн бичгийн дарга, М.Баярмаа Санхүү, хөрөнгө оруулалтын үйлдвэрийн хэлтсийн дарга, Б.Алтанзул Орчны бохирдлыг бууруулах үндэсний хорооны ажлын албаны дарга, Д.Дэчин Санхүү, хөрөнгө оруулалтын үйлдвэрлэлийн хэлтсийн ахлах мэргэжилтэн, Н.Оюунчимэг Төсвийн ерөнхий мэргэжилтэн, Хүнс, хөдөө аж ахуй, хөнгөн үйлдвэрийн яам Г.Батсуурь Хүнс, хөдөө аж ахуй хөнгөн үйлдвэрийн дэд сайд, Отгонцэцэг Санхүү хөрөнгө оруулалтын газрын дарга, Б.Алтансүх Хяналт шинжилгээ, үнэлгээ, дотоод ауитын газрын дарга, Н.Энхтөр Жижиг, дунд үйлдвэрийн газрын Зээд тусламжийн хэлтсийн дарга, Б.Батчулуун Мал эмнэлгийн ерөнхий газрын дарга, Сумъяасүрэн Хөдөө аж ахуйг дэмжих сангийн захирал нарын хүмүүс оролцож байна. Ийм ажлын бүрэлдэхүүнтэй.

Монгол Улсын 2021 оны нэгдсэн төсвийн гүйцэтгэлд Засгийн газрын 2021 оны санхүүгийн нэгдсэн тайлангийн талаарх аудитын санал, дүгнэлтийг Монгол Улсын Ерөнхий аудитор Доржсүрэнгийн Занданбат танилцуулна. Дөрвөн Байнгын хороо давхцаж байгаа тул одоохон орж ирнэ гээд сая чөлөө аваад гарсан. 7 номер, үг хэлье гэсэн үү? Нэрээ хэлээд, давхардаж байгаа бол одоо тайлангаа тавьчих. Албан тушаалаа хэлээд.

**Ц.Наранчимэг:** Үндэсний аудитын газрын Санхүүгийн аудитын газрын захирал, тэргүүлэх аудитор Наранчимэг.

Улсын Их Хурлын Байгаль орчин, хүнс хөдөө аж ахуйн байнгын хорооны дарга, эрхэм гишүүд ээ,

Төрийн аудитын тухай хуульд заасан Үндэсний аудитын газрын газрын бүрэн эрхийн хүрээнд Төсвийн тухай хуулийн дагуу төсвийн ерөнхийлөн захирагчдын эрхлэх асуудлын хүрээний байгууллагуудын 2021 оны санхүүгийн нэгтгэсэн тайлан, төсвийн гүйцэтгэлд аудит хийлээ. Тус Байнгын хорооны харьяа төсвийн ерөнхийлөн захирагчдын санхүүгийн тайланд хийсэн аудитын тайлангийн талаар товч танилцуулъя.

Байгаль орчин, аялал жуулчлалын сайдын эрхлэх асуудлын хүрээний байгууллагуудын 2021 оны санхүүгийн нэгтгэсэн тайланд 90 байгууллагын санхүүгийн тайлан нэгтгэгдсэнээс 81 байгууллагад дүгнэлт гаргаж, 9 байгууллагыг түүвэрт хамрууллаа. Тус төсвийн ерөнхийлөн захирагчийн 2021 оны санхүүгийн нэгтгэсэн тайлан, төсвийн гүйцэтгэлд хийсэн аудитаар хязгаарлалттай санал дүгнэлт өгсөн бөгөөд харьяа 71 байгууллагын санхүүгийн тайланд зөрчилгүй, 8 байгууллагын санхүүгийн тайланд хязгаарлалттай, 2 байгууллагын санхүүгийн тайланд сөрөг дүгнэлтийг өглөө.

Аудитаар 32.6 тэрбум төгрөгийн алдаа, зөрчил илэрснээс 1.7 тэрбум төгрөгийн алдааг залруулж 296.5 сая төгрөгийн зөрчилд 7 төлбөрийн акт тогтоож, 30.4 тэрбум төгрөгийн зөрчилд 69 албан шаардлага, 230.1 сая төгрөгийн зөрчилд 82 зөвлөмжийг хүргүүлсэн байна. Аудитаар илэрсэн алдаа, зөрчлийн дүн өмнөх оноос 16.6 тэрбум төгрөгөөр өссөн нь улсын төсвийн хөрөнгө оруулалтаар санхүүжүүлсэн, хэрэгжиж дууссан төсөл хөтөлбөрийн үр дүнд бий болсон барилга, байгууламж, тоног төхөөрөмж, хөрөнгийг гүйцэтгэл ирээгүй шалтгаанаар ашиглагч байгууллагад шилжүүлээгүй, бусад эргэлтийн хөрөнгийн дансанд бүртгэлтэй хууль тогтоомжийн хэрэгжилт хөрөнгийн бүртгэлд тайлагналтай холбоотой байна.

Хүнс хөдөө аж ахуй, хөнгөн үйлдвэрийн сайдын эрхлэх асуудлын хүрээний байгууллагуудын 2021 оны санхүүгийн нэгтгэсэн тайланд 59 байгууллагын санхүүгийн тайлан нэгтгэснээс 56 байгууллага дүгнэлт гаргаж, 3 байгууллагыг түүвэрт хамрууллаа. Тус төсвийн ерөнхийлөн захирагчийн санхүүгийн нэгтгэсэн тайлан, төсвийн гүйцэтгэл хийсэн аудитаар хязгаарлалтай санал дүгнэлт өгсөн ба харьяа 56 байгууллагаас 44 байгууллагад зөрчилгүй, 11 байгууллагад хязгаарлалттай, 1 байгууллагад санал дүгнэлт өгөхөөс татгалзлаа.

Аудитаар нийт 463.3 тэрбум төгрөгийн алдаа, зөрчил илэрснээс аудитын явцад 43.7 тэрбум төгрөгийн алдааг санхүүгийн тайланд залруулж 2.5 тэрбум төгрөгийн зөрчилд 30 төлбөрийн акт, 412.7 тэрбум төгрөгийн зөрчлийг арилгах 92 албан шаардлага, 4.4 тэрбум төгрөгийн зөрчлийг давтан гаргахгүй байх 100 зөвлөмжийг хүргүүллээ. Өмнөх жилийн санхүүгийн аудитаар илрүүлэлттэй харьцуулахад нийт алдаа зөрчил 209 аравны тэрбум төгрөгөөр өссөн нь Засгийн газрын тусгай сангуудын авлагын эргэлт удааширч хугацаа хэтэрсэн нь зээлийн үлдэгдэл өссөн хөрөнгийн бүртгэл тайлагналтай холбоотой байна.

Тус Байнгын хороо хорооны харьяа төсвийн ерөнхийлөн захирагчдын санхүүгийн нэгтгэсэн тайлан, төсвийн гүйцэтгэлд хийсэн аудитын дүгнэлтэд үндэслэн дараах асуудлыг толилуулж байна. Үүнд авлагын эргэлт чанарт анхаарч, он дамжсан, насжилт ихтэй авлага, өр төлбөрийг барагдуулах талаар арга хэмжээ авах, хугацаа хэтэрсэн хэвийн бус зээлийн хэмжээг бууруулах, дамжуулан зээлийн их өр үүсвэрээс хэрэгцээ шаардлага, эрэлт багатай хөрөнгө бэлтгэхгүй байх, урт хугацаат өр төлбөрийн хэмжээг бууруулах, Төсвийн хэмнэлтийн тухай хуулийн хэрэгжилтийг хангаж ажиллах, төсвийн хөрөнгийг үр ашигтай зарцуулах, хяналтыг сайжруулах Засгийн газрын тусгай сангуудын санхүүгийн үйл ажиллагаанд үүссэн хүндрэлийг даван туулахад анхаарч, бодлогоор дэмжих, дотоод хяналтыг зохистой хэрэгжүүлж, эрсдэлийн удирдлагыг хэрэгжүүлэх, төсөл хөтөлбөрийн үр дүнг тооцож байх, хэрэгжүүлсэн төслийн нэгдсэн мэдээллийн сантай болох, Худалдан авах ажиллагаа болон Шилэн дансны тухай хуулийг бүрэн хэрэгжүүлж ажиллах, салбарын үндсэн үйл ажиллагаа, үндэсний хөтөлбөрийн хэрэгжилтэд анхаарч малын гоц халдварт өвчний тархвар зөн судалгаанд тулгуурлан голомтыг цомхотгох, устгах хариу арга хэмжээг оновчтой удирдан зохион байгуулах, санхүү, төсвийн нөөцийг зохистой хуваарилж хуулиар хүлээсэн чиг үүргийг жигд, чанартай, хүртээмжтэй хүргэхэд анхаарч ажиллах, харьяа төсвийн байгууллагуудын үйл ажиллагаанд тавих дотоод хяналтын цар хүрээг өргөжүүлэх, эрсдэлийг тодорхойлж, дотоод хяналтын үйл ажиллагааг сайжруулах, төрийн аудитын байгууллагаас тогтоосон төлбөрийн акт, өгсөн албан шаардлага, зөвлөмжийн хэрэгжилтийг хангуулах тал дээр тодорхой арга хэмжээ авч ажиллахыг анхаарч ажиллах зайлшгүй шаардлага байгааг энд толилуулж байна. Анхаарал хандуулсанд баярлалаа.

Хэлэлцэж байгаа асуудал, тавьсан тайлантай холбогдуулан асуулт асуух гишүүд нэрсээ өгнө үү. Батжаргал гишүүнээр тасаллаа. Гочоогийн Ганболд гишүүн асуулт асууя.

**Г.Ганболд:** Асуулт, санал хоёр зэрэг явж байгаа. Ер нь эхний аудитын дүгнэлтийг бол би улсын хэмжээний юм уншчихав уу гэсэн, төгсгөл рүү нь манай Байнгын хорооны чиг рүү чиглүүлээд л явж байна л даа. Тэгээд би бол яг өөрийнхөө Байнгын хороонд харьяалалтай Хөдөө аж ахуйн яам, Байгаль орчны яам хоёр дээр тусгайлаад гаргаад ирсэн бол их зүгээр байсан байх гэж ингэж бодоод байгаа юм. Цаашдаа бол яг энэ хоёр яаман дээр гаргаад явбал илүү оновчтой юм болов уу. Яг танай аудитын дүгнэлтээр би түрүүн бас чуулган дээр олигтой хариулт авч чадаагүй л дээ. Байгаль орчны яаман дээр хязгаарлалттай ч юм уу, дүгнэлт гаргах боломжгүй тийм байгууллага, салбар харьяа байгууллагууд байна уу? Энэ салбар дээр яг ирэх жилүүдэд анхаарахаар ноцтой зөрчил гаргаж байгаа яг ямар чиглэлийн хөрөнгө оруулалт байна? Яг энэнтэй адилхан Хөдөө аж ахуйн яаман дээр тийм зөрчилтэй дүгнэлт гаргасан салбар, харьяа байгууллагууд, мөн яамтай холбоотой ноцтой зөрчил гаргасан, ирэх оны төсвүүд дээр анхаарах ёстой яг ямар асуудал байна вэ гэдгийг нэг тодорхой жишээгээр нэг тайлбарлаад өгөөч гэж хэлэх гээд байгаа юм.

Түрүүн асуусан учраас би нэг их олон асуулт байхгүй ээ. Хөдөө аж ахуйн яамнаас, би сая хөдөө явж байхад орон нутагт ноос, арьс ширний урамшуулал гээд яриад би түрүүн чуулган дээр бас хариулт авч чадсангүй. Аймгийн хөдөө аж ахуйн газраас мэдээлэл авахад 2022 оны төсөв дээр суугаагүй гэсэн мэдээлэл өгөөд байх юм. Тэр мэдээлэл хэрэв бодитой байна? 2022 оны төсөв дээр суусан бол ноос, арьс ширний урамшуулал хэзээ олгогдох вэ? Хэрэв суугаагүй бол яах юм бэ? Энэ дээр нэг тодорхой хариулт өгөөч.

**Х.Болорчулуун:** Хариулъя, 7 номер.

**Ц.Наранчимэг:** Ганболд гишүүний асуултад хариулъя. Саяын танилцуулга бол тус Байнгын хороонд харьяалагдаж байгаа хоёр төсвийн ерөнхийлөн захирагчдын санхүүгийн тайлангийн аудитаар илэрсэн алдаа зөрчил, анхаарах асуудлыг нэгтгэж тоймлон танилцуулсан. Байгаль орчин, аялал жуулчлалын сайдын эрхлэх асуудлын хүрээний байгууллагуудад 90 санхүүгийн тайлан нэгтгэсэн. Хязгаарлалттай санал дүгнэлтийг өгсөн 14 төсвийн ерөнхийлөг захирагчийн нэг. Хоёр төсвийн ерөнхийлөн захирагч бол Байгаль орчин, аялал жуулчлалын сайд, Хүнс хөдөө аж ахуй, хөнгөн үйлдвэрийн сайд хоёулаа хязгаарлалттай санал дүгнэлтийг авсан байгаа.

Байгаль орчны сайдын эрхлэх асуудлын хүрээний байгууллагуудын тухайд бол сөрөг санал дүгнэлт Төрийн аудитын тухай хуулийн 42 дугаар зүйлээр сөрөг санал дүгнэлт авсан байгууллагад бол хариуцлага тооцох албан шаардлагыг хүргүүлдэг байгаа. Энэ дээр “Аялал жуулчлалын хөгжлийн төв” төрийн өмчит үйлдвэрийн газар, “Монгол-Кувейтийн байгаль хамгаалах төв” хоёр бол сөрөг санал дүгнэлт авсан. Энийг томилдог эрх бүхий албан тушаалтанд нь хариуцлага тооцох албан шаардлагыг бол хүргүүлсэн байгаа. Ерөнхийдөө Байгаль орчин, аялал жуулчлалын сайд дээр анхаарах зүйл нь бол хөрөнгө оруулалтын төсөл, хөтөлбөрийн бий болсон энэ арга хэмжээний барилга байгууламж, тоног төхөөрөмжийг бүртгэх, тухайн ашиглагч байгууллагад нь шилжүүлэх, хөрөнгийг бүртгэх асуудал бол бас анхаарал татаж байгаа. Тэгэхээр энэ асуудал дээр анхаарч ажиллах зайлшгүй шаардлага байгаа гэж ингэж үзэж байгаа.

Хүнс, хөдөө аж ахуй, хөнгөн үйлдвэрийн сайдын эрхлэх асуудлын хүрээний байгууллагуудад бол 59 байгууллагын тайланг нэгтгэж тайланд дүгнэлт өгсөн байгаа. Хязгаарлалттай санал дүгнэлтийг бид 12 харьяа байгууллагад, харьяа төсөв захирагчид хязгаарлалттай санал дүгнэлтийг өгсөн. 1 төсөв захирагчид бол аудит хийхээс татгалзсан. Аудит хийхээс татгалзана гэдэг маань ямар үндэслэлтэй юм бэ гэхээр тухайн байгууллагын санхүүгийн тайланд аудит дүгнэлт өгөх боломжгүй, нягтлан бодох бүртгэл, тайлагнал анхан шатны баримтын бүрдлийн шаардлага хангаагүй энэ тохиолдолд аудит хийхээс аудитын баг бол татгалздаг байгаа. Энэ бол Хөдөө аж ахуйг дэмжих сан Засгийн газрын тусгай сан дээр төрийн аудитын байгууллага хоёр дахь жилдээ аудит хийхээс татгалзаж байгаа. Энэ бол салбарын хэмжээнд анхаарал татсан маш том асуудал байгаа.

Хөдөө аж ахуйг дэмжих санд бид 2020 оны санхүүгийн тайланд бас татгалзсан, 2021 оны санхүүгийн тайланд бас татгалзсан. Төрийн аудитын тухай хуулийн 42 дугаар зүйлд санхүүгийн тайланд дүгнэлт өгөхөөс татгалзсан тохиолдолд тухайн байгууллагын удирдлагыг ажлаас нь шууд халахаар манай Төрийн аудитын тухай хуульд заасан байгаа. Томилдог эрх бүхий албан тушаалтанд нь энэ албан шаардлагыг хүргүүлсэн байгаа. Албан шаардлагын хэрэгжилтийг бол бид 9 дүгээр сарын 30-ны дотор төрийн аудитын байгууллагад ирүүлэх ийм үүрэгтэй байгаа.

Тус сангийн тайлан аудитаар баталгаажуулахгүй байна гэдэг маань санхүүгийн тайлангийн эхний үлдэгдэл бол буруу явах магадлалтай. Өглөг, авлагын дансны үлдэгдэл, маш олон тодорхой асуудлуудыг бол тухайн яаманд нь бид албан шаардлагаар хүргүүлж ажилласан байгаа. Энэ бол яамны хэмжээнд анхаарал татсан ийм асуудал байна.

**Х.Болорчулуун:** Нэмэлт хариулах байна уу? Хөдөө аж ахуйн яам ноосны үнийн талаар хариулъя, 1 номер.

**Б.Отгонцэцэг:** Хүнс, хөдөө аж ахуй, хөнгөн үйлдвэрийн яамны Санхүү, хөрөнгө оруулалтын газрын дарга Отгонцэцэг. 2021 онд бид нар ноосны урамшуулалд нийтдээ 32.4 тэрбум төгрөгийг олгосон байгаа. Үүнд 83 үйлдвэр цехэд 19.7 мянган тонн хонины ноос тушаасан. 93 мянга 969 малчин, мал бүхий этгээдүүдэд ноосны урамшуулал олгосон. Өнгөрсөн жил бол бас КОВИД-ын нөхцөл байдалтай уялдуулаад бид нар 10 их наядын төлөвлөгөөг хэрэгжүүлэх хүрээнд хөдөө аж ахуйн дэмжих зээл гарч байгаатай холбогдуулаад манайх батлагдсан төсөвтөө багтааж хүүгийн татаасыг санхүүжүүлэх үүрэгтэй байсан учраас бид нар арьс ширний урамшууллыг олгож чадаагүй. Харин 2022 оныхоо төсөв дээрээс бол арьс ширний урамшууллын 2020 оны урамшуулал 11.8 тэрбумыг бид нар одоо ирэх долоо хоногт малчдын данс руу шилжүүлнэ. 2020 оныхыг 2021 онд өгөх ёстой байсан, бид нар тухайн үед төсөв хүрэлцээгүй учраас арьс ширний урамшууллыг олгож чадаагүй байсан юм өнгөрсөн жил.

2021 оны ноосны урамшууллын хувьд бол бид нар Ноосны холбоонд малчдаас ноос авахдаа Татварын ерөнхий хууль болон Хүн амын орлогын албан татварын тухай хууль, Нэмэгдсэн өртгийн албан татварын тухай хуулийг мөрдөж татвар И-баримтын бичгийг шаардсан. Гэвч үйлдвэрүүдээс малчдаас ноос худалдан авахдаа И-баримт бичиж баталгаажуулсан нэг ч баримт ирээгүй. Энэ онд бид нар ноосон, арьсан дээр бол мөнгө тавиагүй, 2021 оны.

**Х.Болорчулуун:** Ганболд гишүүн тодруулж асууя.

**Г.Ганболд:** Сангийн яамны Төрийн нарийн бичгийн дарга саяын тэр ноосны урамшуулал дээр та нэмэлт тодруулга өгөөдхөөрэй. 2022 оны төсөв дээр суугаагүй гэсэн үнэн юм байна л даа. Тэгээд арьс ширний урамшуулал бол нэг жилээр хойш хугараад яваад байгаа юм байна шүү дээ. Ер нь цаашдаа энийг бас нэг жоохон цэгцэлж авахгүй бол малчдад нэгэнт хуульд байдаг, ингээд хүлээгдээд яваад байна. Хөдөө аж ахуйн яамныхан энэ сангийнхаа асуудлыг корпораци болсон юм бол одоо нэг голдрилд нь ороод явахгүй бол наадах чинь тэгээд аудит орохоос татгалзаад байна шүү дээ. Аж ахуй нь өөрөө ойлгомжгүй, өөр аж ахуйн нэгж үүсгэн байгуулчихсан. Энийгээ яаралтай цэгцлэх хэрэгтэй. Тэгж явахгүй бол энэ өөрөө их ойлгомжгүйгээс болж энэ чинь асуудал үүсэх нь байна шүү дээ. Байгаль орчны сайдын хувьд ч гэсэн ер нь энэ асуудлууд дээр бас онцгой анхаарах хэрэгтэй.

Цаашдаа ер нь бол энэ аудитын байгууллагаас бид нар ирэх жилийн төлөвлөгөөнд уг нь Хөдөө аж ахуйн яаман дээр гэхэд яг вакцины асуудал гээд, тодорхой, тодорхой асуудлаар гүйцэтгэлийн аудит хийлгэмээр байна.

**Х.Болорчулуун:** Санал хэллээ. Батжаргал гишүүн асуулт асууя.

**Ж.Батжаргал:** Баярлалаа. Тэгэхээр аудитын дүгнэлт их тодорхой л яригдлаа л даа. Хоёр салбар маань хоёулаа хязгаарлалттай дүгнэлттэй ийм дүгнэлт гарчихсан юм байна. Тийм учраас салбарын хэмжээнд Төсвийн хууль тогтоомжийг нэг мөр мөрдөх талаар онцгой анхаарал хандуулж ажиллах ёстой. Манай яамдууд өөрөө бүхэл бүтэн Санхүү, хөрөнгө оруулалтын мэргэжлийн газруудтай шүү дээ. Тэр газрууд яагаад энэ нэгжүүдтэйгээ ажиллах ажиллагаа, тэнд санхүүгийн нягтлан бодох бүртгэлийн арга зүйн зөвлөмж чиглэл, дотоод аудитын хяналт яагаад хийхгүй байна? Энэ юмнуудаа сайжруулах ёстой. Тэгэхээр яамны энэ мэргэжлийн газрууд нь ажилламаар байна, тоглоом байхгүй. Тэгж байж наад улсын хэмжээнд санхүүгийн сахилга хариуцлага, стандарт, хууль тогтоомж мөрдөлтийг чинь ажил нэг талдаа гарч шийдэгдэх ёстой шүү дээ. Энэ рүүгээ нэг анхаарч ажилламаар байна гэж.

Хоёр дахь зүйл янз бүрийн мэдээлэл өгдгөө болцгоочихмоор байна, ний нуугүй үнэнийг хэлэхэд. Урамшуулал ярихаар манай төсөвт суугаагүй гэж. Яахаараа суудаггүй энэ чинь, Монгол Улсын хууль тогтоомжтой тов тодорхой юмыг. Хангалттай төсөв юмнууд суулаа, тэр битгий хэл хүнсний ногооны урамшууллыг танайхан энэ жилийн суучихсан урамшууллынхаа түвшинд олгоно гээд Улсын Их Хурлын Төсвийн байнгын хороон дээр ярьцгаасан шүү дээ. Наад мөнгө чинь суугаагүй юм биш үү гээд төсвийн тодотгол яриад байхад танай сайд энэ жилийнхээ багцад байж байгаа мөнгөнөөс олгоно, бид зохицуулна, болно л гэж яриад байгаа шүү дээ. Одоо энэ Ерөнхий сайдтайгаа гэдэг юм уу, Сангийн сайдынхаа өөдөөс юм ярьж, хууль тогтоомжоор тов тодорхой олгогдох ёстой юмнуудыг салбарынхаа багцын төсөвт суулгах талаасаа анхаарч ажилламаар байгаа байхгүй юу, яг үнэнийг хэлэхэд.

Тэгээд дараа нь мэдээлэл хийхээрээ манай 2021 оны төсөвт, 2022 оны төсөвт ноосны урамшууллын мөнгө суугаагүй байсан юм гээд. Суух, суухгүйн тухай асуудал та нар мэддэг юм байхгүй шүү дээ. Монгол Улс олгоно гээд хууль батлагдаад гарчихсан бол тэр дагуугаа олгогдох ёстой шүү дээ. Тэгээд ийм юм яриад байдаг нь ямар учиртай юм? Одоо тэр Хөдөө аж ахуйн дэмжих сан байна. Наана чинь нэг захирал тамаа идтэл явж байгаа, 60 гаруй мянган тонн хүнсний улаан буудай өөр дээрээ өр зээл хийгээд авчихсан, гурилын үйлдвэрүүд нь бүгд элваторууд нь дүүрэн гээд авч өгдөггүй. Тэгээд будаагаа тушаачихсан аж ахуйн нэгжүүд нь мөнгөө авъя гээд бөөн орилолдоод. 10-н хэдэн тэрбум төгрөгийн өртэй байгаа наад улсууд чинь одоо тариаланчдад өгөх өр. Одоо энэ мөнгийг нь нэг талд нь шийдэж өгмөөр байгаа юм.

Монголын төр үнэхээрийн л өөрийнхөө хуулийн этгээдээр дамжуулаад юм худалдаад авчихсан юм бол тэр тариаланчдыг яг тариалалтаа хийдэг, ургамал хамгааллынхаа арга хэмжээнүүдийг авч хэрэгжүүлдэг энэ л цаг үед нь шаардлагатай мөнгийг нь ямарваа нэгэн хүндрэл төвөгшилгүйгээр өгчихмөөр байна шүү дээ. Энэ хүнд цаг үед наад тариаланчдад чинь үнэхээр энэ асуудал чинь нэлээн хүнд тусаад байна шүү дээ. Тэгээд одоо хүнсний хангамж хангана гээд ярьсан. Стратегийн нөөц бүрдүүлье, технологийн нөөц бүрдүүлье гээд ингээд ярьцгаасан. Одоо 2023 оныхоо төсвийн төслийг боловсруулж орж ирэхдээ стратегийн нөөц бүрдүүлэлт, технологийн нөөц бүрдүүлэлтийнхээ хөрөнгө мөнгийг зөв тооцож оруулж ирж Засгийн газар дээр дэмжүүлэх хэрэгтэй. Тэгж байж наад үндэсний аюулгүй байдал, хүнсний хангамж бүх юм чинь бий болно. Тийм учраас ийм, ийм зүйлүүдээ тов тодорхой авч хэрэгжүүлмээр байна.

Бат-Эрдэнэ сайдын хувьд бол ирэх оны төсөв юман дээрээ та хортон шавжтай тэмцэх ажлынхаа хөрөнгө мөнгийг нэлээн тодорхой оруулж суулгаарай. Бид ч гэсэн мэргэжлийн Байнгын хорооных нь хувьд дэмжих ёстой энийг. Тэгж байж Монголын ой, ногоон байгууламжийг хэдүүлээ хамгаалж үлдэх ёстой.

**Х.Болорчулуун:** Хэн хариулах вэ? Санал хэлж байна. Ганбат дарга хариулъя, санхүүгийн талаар нь. 6 номер.

**Ж.Ганбат:** 2022 оны төсөв дээр Хүнс хөдөө аж ахуйн сайдын багцад, хөдөө аж ахуйн салбарын бүтээгдэхүүний үйлдвэрлэлийг дэмжих урамшуулал гээд 88.4 тэрбум төгрөг батлагдсан. Сүүлийн жилүүдэд бол нийт бөөн дүнгээр нь урамшууллыг батлаад Хөдөө аж ахуйн яам энэ дотроо өөрсдөө яг энэ хөдөө аж ахуйн салбарыг дэмжих урамшууллуудаа багтаагаад уг нь олгоод яваад байдаг. Мах, сүү, арь,с шир. Ингээд ийм урамшуулал байгаа. Бид бол төсөв дээр бөөн дүнгээр нь батлаад ингээд явж байгаа. Энэ оны төсөв дээр нь энэ 88.4 тэрбум төгрөгөөс уг нь арьс шир, ноосны урамшуулалд 11.8 тэрбум төгрөгийг нь олгоно гэсэн тооцооллоор л ингээд батлагдчихсан ийм байгаа юм.

**Х.Болорчулуун:** Юм асуувал микрофондоо хэл. Би нэг, хоёр асуулт асууя. Хүнс, хөдөө аж ахуй яам, Байгаль орчин, аялал жуулчлалын яам аль алин дээр нь хязгаарлалттай дүгнэлт гаргасан байна л. Аудит хязгаарлалтай гэдэг чинь хангалттай биш ээ л гэсэн үг, тийм ээ? Ялангуяа энэ аудитын газрыг би бас гайхаж байна. Энэ Хөдөө аж ахуйн санг 2020 он, 2021 он хоёуланг нь шалгаагүй гэж байна. Ер нь Хөдөө аж ахуйн сан дэмжих сан гэдэг бол мал хамгаалах сан, тариалан дэмжих санг нийлүүлээд хамгийн том сан болсон шүү дээ. Энэний мөнгөн эргэлт бол энэ яамныхаа харьяанд хамгийн өндөр байгаа. Ийм санг одоо санхүүгийн бүрдэл байхгүй гэсэн шалтаг шалтгаанаар шалгаагүй гэж байх юм, хоёр жил дараалан. Би энийг гайхаж байна. Та нар шалгах үүрэгтэй шүү дээ. Тэгээд нэг захирлыг нь соль гэсэн чиглэл өгсөн гээд сууж байх юм. Энийг хэн шалгах юм, ингээд бугшуулаад байвал. Хүнс, хөдөө аж ахуйн яамнаас асууя. Хөдөө аж ахуйн сангийн өр зээл ер нь ямархуу байна аа? 2021 онд 2020 оноос нэмэгдсэн үү, буурсан уу? Үүнийг асууя.

Ер нь тэгээд корпорацын асуудал яригдаж байсан, бүтцийн өөрчлөлт хийх. Гэхдээ ер нь хэрвээ корпорац бол энэ чинь одоо бие даасан үйл ажиллагаа яваад байна шүү дээ. Энэ бол бас маш эрсдэлтэй байхгүй юу. Одоо Хүнсний хангамж аюулгүй байдлын тухай энэ тогтоол гарсан, зарим арга хэмжээ авах. Үүгээр бол Хөдөө аж ахуйн дэмжих сан гэдгээрээ явж байгаа. Ер нь тэгээд Хүнс, хөдөө аж ахуйн яам дэмжих сангаараа явах гээд байна уу, корпорацаар явах гээд байна уу, энэ тайлангаа шалгуулахад юу нь болохгүй байгаа юм. Тийм зуун задгай, жаран хархай юм уу, санхүүгийн тайлан нь? Энэ талаар хариулаач.

Аудит эхлээд хариулчих, 7 номер.

**Ц.Наранчимэг:** Үндэсний аудитын газар, Наранчимэг. Болорчулуун даргын асуултад хариулъя. Хөдөө аж ахуйг дэмжих Засгийн газрын тусгай санг аудит шалгаагүй биш шалгасан. Шалгалтын явцад нягтлан бодох бүртгэлийн программын мэдээллүүд дутуу, зээлдэгчийн овог нэр, регистрийн дугаар, зээлийн дүн зөрүүтэй, эзэн холбогдогч нь тодорхойгүй, аудит дүгнэлт өгөхөд боломжгүй, шалгаад аудитын байгууллага дүгнэлт өгөх боломжгүй байна гээд хууль хяналтын байгууллага дээр нэлээдгүй асуудал нь бас шалгагдаж байгаа. Тийм учраас аудит бол тодорхой дүгнэлтийг бол өгөх боломжгүй байна гэдэг энэ асуудлаар татгалзсан дүгнэлтийг өгсөн байгаа. Эдний дээр бол өмнө нь дотоод хяналтаа сайжруулах, санхүү бүртгэлийн асуудлаа шийдвэрлэх, нэгэнт аудит татгалзсан тохиолдолд бол тухайн салбар өөрөө дотоод хяналтаа оруулаад, тайлан балансыг нь зөв болгоод аудитын байгууллагад үнэн зөв баланс ирүүлж, бид гаргасан балансыг хэрэглэгч энэ тухайн одоо санхүүгийн тайланг хэрэглэгчдэд үнэн зөв гэдэг дээр аудит баталгааж гаргаж өгдөг учраас тэрэн дээр байгаа тоон мэдээллүүдээр аудитын байгууллага ямар нэгэн дүгнэлт гаргах боломжгүй учраас бид татгалзсан. Тэр дэмжих сан дээр байгаа зөрчлүүдэд аудитын байгууллага албан шаардлага өгсөн. Ганц хал гэсэн албан шаардлага биш бусад байгаа зөрчилтэй асуудлууд дээр албан шаардлагыг Хөдөө аж ахуйн сайдад хүргүүлсэн байгаа.

**Х.Болорчулуун:** 2020 онд та дүгнэлт өгөөгүй, 2021 онд дүгнэлт өгөөгүй гэж байна. Энэ мөнгө төгрөг Хөдөө аж ахуй яам дээр хамгийн их хэрэглэдэг сан шүү дээ. Энэ дээр тодорхой хэмжээний дүгнэлт өгөх ёстой байхгүй юу, та нар.

**Ц.Наранчимэг:** Жил болгон Төсвийн тухай хуулийн цаглабарт хугацаанд тусгай сангийн аудитын дүгнэлтийг 3 дугаар сарын 20-нд төрийн аудитын байгууллага гаргах ёстой, төрийн аудитын байгууллагад тайлан балансаа гаргаж ирүүлэх ёстой. Хөдөө аж ахуйг дэмжих сангаас ирүүлж байгаа тайлан бол шаардлага хангаагүй ийм тайлан байсан.

**Х.Болорчулуун:** Хэзээ аудит хийсэн?

**Ц.Наранчимэг:** Жил болгон, энэ жил хийсэн. Энэ жил хийгээд, манайх дөрвөн дүгнэлт өгдөг. Нэг дүгнэлт нь аудит дүгнэлт өгөхөөс татгалзсан ийм дүгнэлтийг өгсөн байгаа. 2019 онд бол хязгаарлалттай санал дүгнэлтээ өгсөн. 2020 онд татгалзсан, 2021 онд татгалзсан. Санал дүгнэлт өгөхөөс татгалзана гэдэг тийм дүгнэлтийг өгч байгаа.

**Х.Болорчулуун:** Хүнс, хөдөө аж ахуйн яам хариулъя, 1 номер.

**Б.Отгонцэцэг:** Хөдөө аж ахуйг дэмжих сан 2019 онд Үндэсний аудитын газраас бол зөрчилгүй санал дүгнэлт авч байсан. 2020 онд бол Үндэсний аудитын газар дүгнэлт өгөхөөс татгалзсан. Түүний дагуу бол удирдах албан тушаалтан, эд нарыг нь бид нар Аудитын хуулийн дагуу ажлаас нь чөлөөлөөд Сангийн яам, Дотоод аудит, хяналт шинжилгээ үнэлгээний газар хоёр хамтарсан шалгалтыг бол сан дээр хийсэн. Хийсэн дотоод аудитын шалгалтын тайланг Засгийн газраар танилцуулаад бид нар хууль хяналтын байгууллага руу шилжүүлэхийг нь шилжүүлээд, өр авлагаа барагдуулах зөвлөмж эд нарыгаа бол сандаа хүргүүлж ингэж ажилласан байгаа.

Мөн ингээд 2021 оных дээр бол хууль хяналтын байгууллага дээр бас шалгагдаж байгаа, санхүүгийн бичиг баримт бас хуулийн хяналтын байгууллага руу шилжсэнтэй холбогдуулаад ингээд санхүүгийн тайлангийн үлдэгдлийг нотлох боломжгүй юм гэдэг байдлаар Үндэсний аудитын газар бас тодорхой нэг хэсэгт нь бас ийм дүгнэлт өгсөн. Хөдөө аж ахуйн дэмжих сангийн авлагын талаар танилцуулах юм бол 2021 оны 12 сарын 31-ний байдлаар 216.8 тэрбум төгрөгийн авлагатай, өмнөх оноосоо 16.3 тэрбум төгрөгөөр авлага буурсан байна. Өр төлбөрийн хувьд бол Хөдөө аж ахуйг дэмжих сан 2021 оны жилийн эцсийн байдлаар 390.9 тэрбум төгрөгийн өр өглөгтэй, 16.8 тэрбум төгрөгөөр өссөн. Энэ өсөлтөд юу нөлөөлсөн бэ гэхээр Беларус улсын техник туслалцааны хөнгөлөлттэй зээл авсантай холбогдуулаад бол Засгийн газарт төлөх өрийн хэмжээгээр бас нэмэгдсэн байгаа. 390.9 тэрбумын өр, 216.8 тэрбумын авлагатай.

**Х.Болорчулуун:** Ерөөсөө авлагаасаа өр нь 100 гаран тэрбум, бараг 200 тэрбумаар илүү байна л даа. Тэгээд энэ байгууллагаа та нар бол бүтцийн өөрчлөлт хийх нэг чиглэл Байнгын хороо, Их Хурлаас өгсөн байгаа шүү дээ. Тэгээд корпорац болгосон ч юм байхгүй, одоо тэр сан гэдгээр л явж байгаа. Та нар нэршил, бүтцийн өөрчлөлийн талаар нь ямархуу бодолтой байна, цаашид яаж арга хэмжээ авах вэ?

**Б.Отгонцэцэг:** Засгийн газрын тогтоолоор бол хөдөө аж ахуйн корпорац төрийн өмчийн хязгаарлагдмал хариуцлагатай компанийг бол албан ёсоор байгуулчихсан байгаа. Хөдөө аж ахуйг дэмжих сангийн хувьд Засгийн газрын тусгай сангийн тухай хуулиар Хөдөө аж ахуйг дэмжих сан бол тусгай сангийн хуулиар санг татан буулгаж, өөрчлөх ийм үүрэгтэй учраас Засгийн газраар Засгийн газрын тусгай сангийн хууль бол дэмжигдчихсэн. Удахгүй Улсын Их Хуралдбол өргөн барихаар ингээд бэлэн болчихсон байгаа.

**Х.Болорчулуун:** Гишүүд асуулт асууж үг хэлж дууслаа. Нэг мөсөн асуу л даа. Уван цуван хүмүүсийн дундуур яагаад. Дахиад юм асууя гэж байна уу? Микрофон дээр хэл л дээ. Тэгээд хурал эвдээд.

**Г.Ганболд:** Уучлаарай. Ганбат даргын хэлж байгаагаар бол 88 тэрбумыг хөдөө аж ахуйн бүтээгдэхүүний урамшуулал гээд багцаар нь тавьчихсан юм байна гэж ойлголоо. Энэ 88 тэрбумаасаа энэ 2021 оны ноосны урамшуулал олгохгүй юм уу? Тэр 88-аа яг юу юунд зарцуулчхаад байгаа юм бэ? Тэр бол та нарын өөрсдийн үзэмжийн асуудал болох нь л дээ. Тэгэхээр Ганбат дарга аа, ирэх оны төсөв дээр бол би энэ дээр бол нэлээн юм ярьж, яг зориулалтыг нь зааж тавьж өгөхгүй бол 88-аа эд нар чинь дуртай салбар руугаа хуваах юм байна шүү дээ. Таалагдсан руугаа бараг, сүүний урамшуулал өгвөл өгье. Өөр юмны урамшуулал өгвөл өгье. Ноосыг нь больчихъё гэх гэж байна шүү дээ ер нь бол, тийм ээ? Энэ бол яамны сайдын үзэмж болох гэж байна шүү дээ. Ийм байдлаар төсөв баталж явах юм бол ингээд л дунд нь энэ хөдөөгийн малчид хохироод л үлдэнэ.

Энэ асуудлаа та нар тэр 88 тэрбумаасаа өнгөрсөн жилийн ноосны урамшуулал хөдөөний иргэдийн яриад байгаа мөнгийг өг л дөө. Юунд өгөх гэж суугаад байгаа юм бэ? Тэр 88-ыг хуваасан задаргаагаа бид нарт үзүүлээч. Тэгээд багцаар нь тавихын гай нь гарч байгаа байхгүй юу. Багцаар нь тавиад өгчихдөг. Тэгээд л өөрсдийнхөө үзэмжээр ингээд дуртай хүндээ өгдөг, дургүй салбар луугаа өгдөггүй. Хөдөө аж ахуйн салбарынхан, энэ малчдын чинь бас гол орлогынх нь эх үүсвэр наадах чинь шүү дээ. Энэ мөнгөнүүдээ өг л дөө. Та нар одоо юугаа хийгээд суугаад байгаа юм бэ? Төсөв дээр суугаагүй гэж худлаа яриад суугаад байх юм. Тэр мөнгөнийхөө задаргааг одоо хэлээд өгөөч 88 тэрбумаа.

**Х.Болорчулуун:** Асуултад хариулъя, 1 номер.

**Б.Отгонцэцэг:** Урамшууллыг задалж хэлье. Улаан буудайн урамшуулалд 23.1 тэрбум, сүүний урамшуулалд 6 тэрбум төгрөг, нөөцийн, мах бэлтгэлийн үнийн зөрүүнд 3.2 тэрбум төгрөг, хөдөө аж ахуйг дэмжих зээлийн хүүгийн татаасанд бол 54.5 тэрбум төгрөг байгаа. Мах, гурил, нөөц бүрдүүлэх зээлийн хүүг гол нэрийн хүнсний бүтээгдэхүүн, зарим бараа бүтээгдэхүүний үнийн өсөлт хомсдлоос сэргийлэх, сөрөг нөлөөллийг бууруулах арга хэмжээнд 23.8 тэрбум байгаа. 11.8 тэрбумыг бол арьс ширний 2020 оны урамшууллыг олгохоор төсөв дээр ингэж хуваарилж тавьсан байгаа.

Төсөв батлагдахад бол бид нар нийт салбарт олгогдож байгаа урамшууллыг хууль тогтоомжийнх нь дагуу бүх төсвийн саналаа дотор нь нэг бүрчлэн задалж Сангийн яамандаа хүргүүлдэг байгаа. Ингээд төсвийн батлагдсан хязгаар, төсвийн хүрээний мэдэгдэлд багтааж Сангийн яам бол нийт дүнгээр нь бол манайд ингэж баталж өгч байгаа.

**Ж.Батжаргал:** /микрофонгүй ярив/

**Б.Отгонцэцэг:** Сая тодотголоор орж ирсэн юм 23 аравны.

**Ж.Батжаргал:** /микрофонгүй ярив/

**Х.Болорчулуун:** Батжаргал гишүүн микрофонд албан ёсоор хэлчих.

**Б.Отгонцэцэг:** 2022 оны 4 сарын 29-ний Улсын Их Хурлын төсвийн тухай хуулийн тодотголоор нэмж орж ирж батлагдсан дүн.

**Х.Болорчулуун:** Их Хурлын гишүүдийн асуултад үнэн зөв хариулах үүрэгтэй шүү, хуулиараа.

**Б.Отгонцэцэг:** Би бас хуулийнхаа дүнгээр ярьж байна.

**Х.Болорчулуун:** Гишүүд үг хэлж, асуулт асууж дууслаа. Үг хэлэх гишүүд нэрсээ өгье. Тэмүүлэн гишүүн үг, саналаа хэлье.

**Г.Тэмүүлэн:** Тэгэхээр Хүнс хөдөө аж ахуй, байгаль орчны байнгын хороонд хамаарах манай хоёр салбарын яамны төлөөллийнхөн байна. Бараг 40 гаруй албан тушаалтнууд байна. Холбогдох сайд, төрийн нарийн, дэд сайд нар нь, холбогдох бүхий л ажил асуудал эрхэлсэн дарга нар байна гэж харж байгаа юм. Тэгэхээр би зүгээр асуух асуулт бол байхгүй. Гол үндсэн хэлэх гэж байгаа зарчмын нэг санал бол та нар маань бол дийлэнх нь бүгдээрээ төрийн захиран албан хаагч нар байгаад байгаа юм. Асуудлыг танилцуулж байгаа аудитын байгууллага бол төрийн тусгай албан хаагч нар. Тэгэхээр та бүхэн маань нэгдүгээрт хууль дээдэлж ажиллаарай гэж хэлэх гээд байгаа юм. Хууль дээдэлж ажиллаарай. Өнөөдөр Монгол Улсын төсвийг бид нар ярьж байна. Төсвийн нэгтгэсэн тайлангийн гүйцэтгэлийг нь ярьж байна. Ирэх оны төсөв дээр бид нар ямар бодлого гаргах вэ гэдэг асуудлыг ярьж байгаа юм.

Тэгэхээр зарчмын асуудал бол цаашид Монгол төрийн бодлогыг боловсруулахад төрөөс зайлшгүй үзүүлэх шаардлагатай тэр ажил үйлчилгээг хүргэхэд та бүхэн эрх ашгийн эрэмбийн хүрээнд байх ёстой зардлуудыг, энэ хөрөнгө оруулалтуудыг нэгд тавьж байх ёстой. Өнгөрсөн оны алдаа юу байсан гэхээр Байгаль орчны яаман дээр хүр хорхойн дээр ямар нэг хор цацах, хүр хорхойтой тэмцэх зардал байгаагүй. Хүнс хөдөө аж ахуйн яаман дээр асуудал юу болсон гэхээр шүлхий болоод бусад малын гоц халдвартай өвчинтэй холбоотой вакцинуудынхаа зардлуудыг бүгдийг нь татуулчихсан байсан. Тэгэхээр би ийм асуудал дээр та нар хариуцлагатай хандаач ээ. Төрийн албаныхаа тухай хуулиар хүлээсэн үүргүүд байна. Төрийн захиргааны албан хаагчийн хүлээсэн дүрэм, журмууд байгаад байна. Энэнийхээ хүрээнд ямар нэг төрийн бодлого боловсруулахад, төрөөс зайлшгүй үзүүлэх шаардлагатай үйлчилгээг нийтэд хүргэхэд шаардлагатай тэр бодлогыг гаргахад та нар идэвхийлж оролцооч ээ. Идэвхийлж оролцооч. Үндсэн төрийн албан хаагчийн үүрэг бол та нар төрөөс цалин авч байгаа, төрийн төлөө зүтгэх үндсэн үүрэгтэй байгаад байгаа юм.

Тэрнийхээ төлөө ямар нэг магадгүй төрөөс, эсвэл та бүхний удирдлагаас санаа бодолд үл нийцэх, тэд нарыг гаргах шийдвэрээс гарч болзошгүй үр дагаврыг урьдчилж анхааруулж байх ёстой. Тэрнээс хамгаалж байх ёстой үндсэн үүрэг байгаад байгаа юм шүү. Төрийн захиргааны албан хаагч нар, төрийн захиргааны алба хаагчид, төрийн тусгай албан хаагч нар бүгд ялгаа байхгүй. Энэ бол төрийн захиргаа болоод төрийн тусгай албан хаагч нарын тухайн тэр ёс зүйн дүрмээрээ хүлээсэн үүргүүд байгаад байгаа юм. Тэгэхээр би та бүхний Монгол төрийн албан хаагчийг хатуу байгаач гэж хэлэх гээд байгаа юм, чанга байгаач л гэж хэлэх гээд байгаа юм. Хүлээсэн үүрэг хариуцлага дээрээ, төрийнхөө төлөө зүтгэх ажил албан дээрээ бол хатуу зогс гэж хэлэх гээд байгаа юм. Энийг би бол нэгдүгээрт анхааруулж хэлэх гээд байгаа юм. Тэгэхээр бид нар цаашид эргээд магадгүй ирэх оны төсвүүд яригдаж эхлэх гээд байна. Зайлшгүй төрд байж байх ёстой тэр зардлуудын асуудлыг та нар хатуу зогсооч. Магадгүй Засгийн газраас, сайд нараас, дарга нараас явуулж байгаа, тэр төрд үл нийцэх тэр бодлогыг гаргахад нь та нар анхааруулж байх ёстой үндсэн үүрэг байгаад байгаа байхгүй юу.

Би энийг л ерөөсөө анхааруулж хэлэх гээд байдаг, үндсэн энэнээс чинь үүдэлтэй асуудлууд байна. Төрийн захиргааны албан хаагч нар хариуцсан ажилдаа хариуцлагатай хандах, хууль дүрмээр хүлээсэн үүргээ хэрэгжүүлдэг байхад болбид нар анхаарах ёстой. Энэ бол үндсэн ажил шүү. Би зарчмын л асуудлыг ярьж байгаа юм. Бусад тэр деталийн асуудлуудаар гэдэг юм уу, нарийвчилсан төсөв, зардал, эргээд тэрний хэрэгжилттэй холбоотой асуудлууд хөндөж ярихгүй.

Цаашид бид нар яах вэ гэдэг дээр та хэд анхаарч ажиллаач ээ. Энэ ажил хариуцсан асуудал хариуцсан 40 гаруй хүмүүс байна. Энэ хоёр салбар дээр бид нар ядаж ямар нэг асуудалгүйгээр цаашид хоёр, гурван жилийг аваад явах зайлшгүй шаардлага байна шүү дээ. Төрийн албыг төлөвшүүлэх шаардлага байна шүү дээ. Төрийн захиргааны алба хаагч хүлээсэн үүргээ хүлээх шаардлага байна шүү дээ. Төрийн тусгай албан хаагч нар ч гэсэн, Үндэсний аудитын байгууллага ч гэсэн болохгүй, бүтэхгүй зүйлүүдийг хэлж байх ёстой байхгүй юу. Магадгүй Засгийн газраас нь гэдэг юм уу, дарга сайд нар нь гэдэг юм уу, хүчээр эсвэл Сангийн яамнаас гэдэг юм уу, татуулсан төслүүд байгаа бол тэрийг нь гаргаж ирж тавьж байх ёстой. Хууль дүрэм заалтуудынх нь хэрэгжилтүүд нь болохгүй байна гэдгийг нь хэлж байх ёстой асуудал болчхоод байгаа юм. Төр шиг байцгаая бүгдээрээ, төрийн алба хаагч нар шиг байцгаая. Энэ төрийн бодлого иргэндээ хүрдэг байх, төрийн бодлого улс орныхоо бүх салбарт хүрч байх энэ бодлогыг та нар л хэрэгжүүлнэ. Тэгэхээр би энэ саналыг л хэлэх гээд байгаа юм. Хариуцлагатай байцгаагаарай, та бүхний гаргаж байгаа тэр төрийн албан хаагчийн хүлээсэн ёс зүйн дүрэм, зарчмыг чинь бид нар бол хамгаалаад явна. Энэ хүнд цаг үе дээр бид нар энэ дээр нэгдэж нийлэх ёстой гэж хараад байгаа юм.

**Х.Болорчулуун:** Ганболд гишүүн үг хэлье.

**Г.Ганболд:** Би бол саяын урамшууллын асуудлаар Ерөнхий сайдад асуулга тавина. Энэ бол төсөв дээр угаасаа хөдөө аж ахуйн бүтээгдэхүүний урамшуулал гээд тавьчихсан байхад, та нар бол хөдөө аж ахуйн, газар тариалангийн салбарын бараг хүүгийн зөрүү гээд энэ банкныхны мөнгийг та нар шийдэж өгсөн байна. Энэ бол шууд хүүгийн зөрөө бол банканд л очно л доо. Тэгэхээр банкныхны лоббигоор бол энэ 54 тэрбумыг би шийдчихсэн байна гэж ойлгож байна. Энэ бол өөр тусдаа асуудал. Хүүгийн зөрүү дээр бол угаасаа Засгийн газраас, Их Хурлаас хууль батлаад би өөр эх үүсвэрээс явж байгаа гэж ойлгож байгаа шүү. Тэгэхээр та нар Их Хурлаар баталсан энэ урамшууллыг нь 88 тэрбумаас ийм байдлаар хувааж явах юм бол үнэхээр энэ буруу. Хөдөө аж ахуйн малчдын бухимдаад хөдөө явж байхад энэ яриад байгаа ноос, арьс ширний урамшуулал орж ирэхгүй байгаа гэдэг нь бол ортой л юм байна л даа. Тэгээд энэ асуудлаар бол би Ерөнхий сайдад асуулга тавина аа.

Энэ асуудлыг ер нь цаашдаа бол бид нар төсөв дээр яг ноос, арьс ширний урамшуулал гэх юм бол нэр зааж тавихгүй болбол энэ сайд нар багц дүнгээр нь бүхлээр нь, ингээд төсөв дээр тавьчхаад дур зоргоороо зардаг ийм хэлбэр лүү явах юм бол энэ үнэхээр үр дүнгүй болно шүү дээ цаашид. Ирэх оны төсөв хэлэлцэхэд бол бид нар энэ бүх сайдын багц дээр тавьж байгаа энэ багцаар нь тавигддаг мөнгүүдийг яг зориулалтыг нь зааж, зарцуулалтыг нь тодорхой тавьж өгөхгүй бол ийм хэлбэр лүү явах нь байна шүү, Байнгын хорооны дарга аа.

**Х.Болорчулуун:** Гишүүд Хүнс, хөдөө аж ахуйн яамны талаар хариуцлагын асуудал ярьж байна. Тэр вакцины асуудлыг татуулсан нь энэ өвчин аймгуудаар тархахад бас нөлөөлсөн байж болзошгүй гэж үзэж байна. Хүр хорхойн асуудал, бас мөнгө төгрөгийг татуулчихсан гээд л, ажлынхаа хойноос хөөцөлдөхгүй байгааг сануулж байна шүү. Цаашдаа анхаарч ажиллах хэрэгтэй. Батжаргал гишүүн.

**Ж.Батжаргал:** Төсөв батлагдаж байх үед бол өнгөрсөн жилийн олгогдсон зээл энэ жил хөдөө аж ахуйн салбар луу 400 тэрбум төгрөг гарна гэж тооцож хүүгийн зөрүү тавигдсан юм. Наад 320 тэрбум төгрөг чинь төсвийн тодотголоос сүүлд, хойно батлагдсан Засгийн газрын шийдвэртэй. Тэгээд та нар 20-н хэдэн тэрбум төгрөгийг мах, гурилын нөөц бүрдүүлэхэд зориулж гаргаж байгаа зээлийн зөрүүнд өгөх гэж байгаа юм гэж ингэж яриад байгаа чинь бол нэлээн тийм эргэлзээтэй юм болж байгаа байхгүй юу. Танай сайд энэ хуулиар урамшуулал өгөх ёстой, бүтээгдэхүүнүүдийнхээ урамшууллын асуудлыг төсөвтөө суулгачихсан гэж. Тэр битгий хэл хүнсний ногооны урамшууллын асуудал Засгийн газраас чинь шийдэгдчихлээ шүү, энэ урамшууллаа та нар энэ багц дотроо суулгасан уу гэхээр бид багс дотроо зохицуулалт хийгээд олгоно гэж хэлээд гараад явчихсан улс байхгүй юу. Тэгээд өөдөөс ийм марзан марзан юм ярьцгаагаад хэрэггүй. Бас жоохон сахилгатай байцгаасан нь дээр. Хуулиар үүрэг хүлээсэн бол тэр хүлээсэн үүргийнхээ дагуу улсуудад өгөх ёстой юмыг нь өгөх ёстой. Тэгж байж наад үйлдвэрлэл чинь, наад хүнсний хангамж чинь бүх юм чинь тавьж байгаа зорилтын чинь түвшин рүү дөхөж очно.

Тэгээд л дунд нь нэг хэсэг нөхдүүд дур зоргоороо, дур зоргоороо тайлбар хийгээд л яриад сууж байдаг юм гэж байхгүй ээ, ойлгож байна уу? Энэ мэргэжлийн Байнгын хороо хаана нь юунд гарах гэж, юуг тэргүүлэх чиглэл болгож авч яваад байгаа билээ гэдэг юмаа мэдэж байгаа бид нар. Хэдэн эргүү төлөгтэй юм ярьж байгаа юм шиг юм яриад тэр байдгаа больчихвол таарна. Тэр азаргалдаг газраа очоод азаргал за юу. Бас нэлээдгүй олон жил дунд хийгээд доод шатанд төсвийн ерөнхийлөн захирагч хийсэн, мэднэ.

**Х.Болорчулуун:** Хөдөө аж ахуйн сайдын хувьд бол хүнсний ногооны урамшууллын мөнгийг бол амаараа л хэлсэн байх. Энэ жилийн төсөвт байхгүй л дээ. Тэгэхдээ ний ургацын дүнг нэгтгээд он гаранууд 2023 онд олгоно гэсэн асуудлыг л одоо ярьж байгаа байх эд нар. Тэгэхээр 2023 оныхоо төсөвт бас ерөнхий багц ургац авах багцаагаа мэдэж прогнозолж тавих ёстой шүү. Тэгэхгүй, бас мартаад ч гэх юм уу ажлаа хариуцлагагүйгээс орхичих вий дээ.

Гишүүд үг хэлж дууслаа. Монгол Улсын 2021 оны нэгдсэн төсвийн гүйцэтгэл, Засгийн газрын 2021 онд санхүүгийн нэгдсэн тайлан, Монгол Улсын 2021 оны төсвийн гүйцэтгэл батлах тухай Монгол Улсын Их Хурлын тогтоолын төслийг хэлэлцсэн тухай Байгаль орчин, хүнс, хөдөө аж ахуйн байнгын хорооны санал, дүгнэлтийг Төсвийн зарлагын хяналтын дэд хороонд хүргүүлнэ. Санал дүгнэлтийг Улсын Их Хурлын гишүүн Батжаргал танилцуулчихна.

Монгол Улсын 2021 онд нэгдсэн төсвийн гүйцэтгэл, Засгийн газрын хоёр мянга, хорин нэгэн оны санхүүгийн нэгдсэн тайлан, Монгол Улсын 2021 оны төсвийн гүйцэтгэл батлах тухай Монгол Улсын Их Хурлын тогтоолын төслийг хэлэлцэж дууслаа.

Өнөөдрийн Байнгын хорооны хуралдаан дууссаныг мэдэгдье, баярлалаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ                                                                   Б.БАТГЭРЭЛ